b"\n_START_ARTICLE_\nMarisol\n_START_SECTION_\nOr\xc3\xadgens\n_START_PARAGRAPH_\nJosefa Flores Gonz\xc3\xa1lez va n\xc3\xa9ixer a M\xc3\xa0laga al 4 de febrer de 1948 en el n\xc3\xbamero 10 del carrer Refino. Filla mitjana de Juan Flores i Mar\xc3\xada Gonz\xc3\xa1lez, pertanyia a una fam\xc3\xadlia molt humil. Des de molt petita ja destacava per la seva gran afici\xc3\xb3 al cant i el ball flamenc. Els seus germans son Mar\xc3\xada Victoria i Enrique._NEWLINE_El 1959, amb onze anys, va ser descoberta pel productor i representant Manuel Goyanes quan participava en una exhibici\xc3\xb3 de cors i danses de M\xc3\xa0laga transmesa a trav\xc3\xa9s de TVE, que la va contractar en exclusiva i fins i tot se la va endur a viure a casa seva, mentre la mare de Marisol era tan sols allotjada en una pensi\xc3\xb3.\n_START_SECTION_\nEl mite de Marisol\n_START_PARAGRAPH_\nEl seu \xc3\xa8xit va arribar molt lluny: en 1960 amb tan sols 12 anys va rebre el premi a la millor actriu infantil en la Mostra de Venecia, per la seva interpretaci\xc3\xb3 a la pel\xc2\xb7l\xc3\xadcula Un rayo de luz; en 1961 va participar en The Ed Sullivan Show de la televisi\xc3\xb3 nord-americana, i en 1965 es va filmar la pel\xc2\xb7l\xc3\xadcula Cabriola dirigida pel fam\xc3\xb3s actor Mel Ferrer, esp\xc3\xb2s de Audrey Hepburn. Aquesta pel\xc2\xb7l\xc3\xadcula es va estrenar als Estats Units amb el t\xc3\xadtol de Everyday Is A Holiday._NEWLINE_Des de la seva primera pel\xc2\xb7l\xc3\xadcula es va fer molt famosa i va ser considerada una nena prodigi del franquisme, i va apar\xc3\xa8ixer a nombrosos films especialment dedicats al p\xc3\xbablic infantil fins a 1969. En aquesta primera etapa, Marisol fa un cinema considerat oficial del r\xc3\xa8gim, obra de Goyanes, amb pres\xc3\xa8ncia de nens cantant amb la difusi\xc3\xb3 de consignes morals de forma reiterada en nombrosos films; una forma de cinema pel qual Flores m\xc3\xa9s tard va mostrar el seu malestar i disgust. Cal fer especial esment, a m\xc3\xa9s, que Marisol era explotada de tal manera que als quinze anys, despr\xc3\xa9s d'haver estat v\xc3\xadctima d'una \xc3\xbalcera i farta d'estar sempre exposada al p\xc3\xbablic, va voler retirar-se de l'espectacle, per\xc3\xb2 sempre va estar sota l'absolut i ferm control del seu representant fins al punt de rebre repetides vexacions, doncs Goyanes no volia renunciar a la seva estrella m\xc3\xa9s preuada i va seguir explotada pel productor, fins al punt de casar-se amb el seu fill als dinou anys._NEWLINE_A pesar de la seva penosa situaci\xc3\xb3 amb el seu representant, la seva transcend\xc3\xa8ncia medi\xc3\xa0tica va ser impressionant en tots els nivells: cinema, can\xc3\xa7\xc3\xb3, fotografia... Marisol apareixia a tot arreu i la seva representaci\xc3\xb3 anava fins a arribar a escala internacional, doncs les seves pel\xc2\xb7l\xc3\xadcules van veure's a tot el m\xc3\xb3n, de fet va esdevenir en aquella \xc3\xa8poca una veritable ambaixadora d'Espanya, doncs la noia despertava furor a qualsevol pa\xc3\xads que visitava. D'altra banda, a dins de l'estat espanyol va esdevenir una icona cultural innegable i a nivell oficialista del r\xc3\xa8gim, cal destacar que la seva fama arribava fins al punt que fins i tot les n\xc3\xa9tes de Franco requerien la seva pres\xc3\xa8ncia els diumenges a la tarda al Palau d'El Pardo per prendre xocolata.\n_START_SECTION_\nLa conversi\xc3\xb3 en Pepa Flores\n_START_PARAGRAPH_\nA mitjan anys setanta trenca la relaci\xc3\xb3 amb el seu primer marit, fill de Goyanes, aix\xc3\xb2 significa un canvi radical en la vida de l'artista, que deixa de ser Marisol per esdevenir simplement Pepa Flores. Va continuar fent cinema i gravant discos, per\xc3\xb2 alhora va con\xc3\xa8ixer al ballar\xc3\xad Antonio Gades, futura parella seva. Paral\xc2\xb7lelament a la relaci\xc3\xb3 Flores va fer un gir ideol\xc3\xb2gic a l'esquerra i va fer-se militant del Partit Comunista dels Pobles d'Espanya, escissi\xc3\xb3 del PCE. Quan amb prou feines havia passat un any de la mort de Francisco Franco, el setembre de 1976 apareix nua a la portada de la revista Intervi\xc3\xba, que va causar commoci\xc3\xb3 en una societat que havia tingut sempre la visi\xc3\xb3 ideal de Marisol, de fet el fot\xc3\xb2graf, C\xc3\xa9sar Lucas, un dels que m\xc3\xa9s va fotografiar a l'artista, va ser acusat d'atemptat moral i d'esc\xc3\xa0ndol p\xc3\xbablic i el fiscal va demanar una condemna de 10 anys d'inhabilitaci\xc3\xb3, per b\xc3\xa9 que va quedar-ne absolt i la fotografia es va convertir en una icona._NEWLINE_Als anys vuitanta continua la seva carrera cinematogr\xc3\xa0fica, amb Bodas de sangre i Carmen, sota la direcci\xc3\xb3 de Carlos Saura, aix\xc3\xad com la participaci\xc3\xb3 en la s\xc3\xa8rie de televisi\xc3\xb3 Mariana Pineda, on va demostrar la seva v\xc3\xa0lua com a actriu. El 1985 fa la seva darrera pel\xc2\xb7l\xc3\xadcula, anomenada Caso cerrado.\n_START_SECTION_\nRetir\n_START_PARAGRAPH_\nDespr\xc3\xa9s de Caso cerrado, de sobte Flores va decidir per pr\xc3\xb2pia voluntat abandonar definitivament el m\xc3\xb3n de l'espectacle i tota mena de relaci\xc3\xb3 amb la vida o mitjans p\xc3\xbablics. Des d'en\xc3\xa7\xc3\xa0 aleshores Flores va abandonar completament la vida p\xc3\xbablica, es va convertir en una ciutadana, com ella diu. A partir d'aquell moment no va fer ni donar m\xc3\xa9s declaracions, entrevistes o exclusives, de fet ha refusat innombrables vegades ofertes milion\xc3\xa0ries per tornar a primera plana. Marisol va decidir tornar a M\xc3\xa0laga, la seva ciutat natal, a la finca La Axarqu\xc3\xada, on va comen\xc3\xa7ar a viure amb la seva parella l'itali\xc3\xa0 Massimo Stecchini, amb la voluntat de viure una vida senzilla i recuperar l'anonimat que se li va negar en la seva inf\xc3\xa0ncia i adolesc\xc3\xa8ncia. Les seves \xc3\xbaniques aparicions s\xc3\xb3n pr\xc3\xa0cticament els seus passeigs amb el seu marit al llarg de la platja de La Malagueta, si b\xc3\xa9 el 2008 va publicar un llibre relatant la seva vida com a Marisol.\n_START_SECTION_\nVida personal\n_START_PARAGRAPH_\nCasada inicialment amb Carlos Goyanes, va tenir una mala experi\xc3\xa8ncia amb aquest matrimoni i es va separar al cap de tres anys, a banda d'haver intentat su\xc3\xafcidar-se o fins i tot entrar a una orde mon\xc3\xa0stica. Despr\xc3\xa9s va marxar a Barcelona, on es va enamorar de Joan Manuel Serrat, per\xc3\xb2 la relaci\xc3\xb3 no va fructificar. Des d'inicis de la d\xc3\xa8cada dels setanta coneix al ballar\xc3\xad Antonio Gades, amb qui coincideix als m\xc3\xadtings del Partit Comunista, es van casar a Cuba i van tenir com a padr\xc3\xad a Fidel Castro i com a padrina a Alicia Alonso. Amb el ballar\xc3\xad va tenir tres filles: Mar\xc3\xada (1974), Tamara (1976) i Celia (1981). El 1985 es separa d'Antonio Gades i dos anys despr\xc3\xa9s, coneix a l'itali\xc3\xa0 Massimo Stecchini, el seu actual marit."